CELEX: 32013R0398
Language: sl
Date: 2013-04-30 00:00:00
Title: Izvedbena uredba Komisije (EU) št. 398/2013 z dne 30. aprila 2013 o spremembi Uredbe (ES) št. 883/2006 o podrobnih pravilih za uporabo Uredbe Sveta (ES) št. 1290/2005 v zvezi z vodenjem računovodskih evidenc plačilnih agencij, izjavami o izdatkih in prejemkih ter pogojih za povračila izdatkov v okviru EKJS in EKSRP

1.5.2013   
            
            
               SL
            
            
               Uradni list Evropske unije
            
            
               L 120/9
            
         IZVEDBENA UREDBA KOMISIJE (EU) št. 398/2013
   z dne 30. aprila 2013
   o spremembi Uredbe (ES) št. 883/2006 o podrobnih pravilih za uporabo Uredbe Sveta (ES) št. 1290/2005 v zvezi z vodenjem računovodskih evidenc plačilnih agencij, izjavami o izdatkih in prejemkih ter pogojih za povračila izdatkov v okviru EKJS in EKSRP
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti člena 42 Uredbe,
   ob upoštevanju naslednjega:
   
               (1)
            
            
               Uredba Komisije (ES) št. 883/2006 (2) določa nekatere posebne zahteve in pravila, med drugim o vodenju računovodskih evidenc, izjavah o izdatkih in prejemkih ter povračilu izdatkov s strani Komisije na podlagi Uredbe (ES) št. 1290/2005.
            
         
               (2)
            
            
               Člen 26(5) Uredbe (ES) št. 1290/2005 določa, da Komisija izvrši vmesno plačilo v roku, ki ni daljši od 45 dni od vknjižbe izjave o odhodkih, ki izpolnjuje pogoje iz odstavka 3.
            
         
               (3)
            
            
               V skladu s členom 16(4) Uredbe (ES) št. 883/2006 lahko Komisija plačilni rok iz člena 26(5) Uredbe (ES) št. 1290/2005 prekine za celoto ali del zneska, na katerega se nanaša zahtevek za plačilo do predložitve izjave o izdatkih za naslednje obdobje, kadar je Komisija od države članice zahtevala dodatne podatke predvsem glede neskladij, različnih razlag ali nedoslednosti pri izjavi o izdatkih.
            
         
               (4)
            
            
               Za zagotovitev uporabe sredstev Unije v skladu z veljavnimi pravili člen 59(6) Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3) določa, da Komisija prekine roke za plačila ali začasno ustavi plačila, kadar to določajo pravila za posamezni sektor.
            
         
               (5)
            
            
               V skladu s členom 9(2) Uredbe (ES) št. 1290/2005 se Komisija prepriča o obstoju in pravilnem delovanju sistemov upravljanja in nadzora v državah članicah ter zmanjša ali začasno prekine vsa vmesna plačila, zlasti v primeru slabo delujočih sistemov upravljanja in nadzora. Poleg tega lahko v skladu s členoma 27 in 27a navedene uredbe Komisija zmanjša ali začasno prekine vmesna plačila, če ji država članica ne zagotovi zadovoljivih dodatnih podatkov, kadar se to od nje zahteva.
            
         
               (6)
            
            
               Da se zaščiti finančni interes Unije glede Evropskega kmetijskega jamstvenega sklada in Evropskega kmetijskega sklada za razvoj podeželja, je primerno razširiti število primerov iz člena 16(4) Uredbe (ES) št. 883/2006, za katere se plačilni rok za vmesna plačila lahko prekine, da bodo vključevali tudi situacije, ko podatki, ki so bili predloženi Komisiji, kažejo na nepravilnosti, vezane na zahtevek za plačilo, ali pomanjkljivosti pri delovanju sistema upravljanja in nadzora v državi članici.
            
         
               (7)
            
            
               Uredbo (ES) št. 883/2006 bi zato bilo treba ustrezno spremeniti.
            
         
               (8)
            
            
               Odbor za kmetijske sklade ni podal svojega mnenja v roku, ki ga je določil njegov predsednik –
            
         SPREJELA NASLEDNJO UREDBO:
   Člen 1
   Člen 16(4) Uredbe (ES) št. 883/2006 se nadomesti z naslednjim:
   
      „4.   Če so glede izjav o izdatkih v določenem referenčnem obdobju potrebna dodatna preverjanja zaradi neskladij, različnih razlag ali nedoslednosti, ki so predvsem posledica nesporočanja podatkov, zahtevanih z Uredbo (ES) št. 1698/2005 in njenimi pravili za uporabo, ali zaradi dokazov, da na izdatke, ki so vključeni v izjavo o izdatkih, vplivajo nepravilnosti, ki imajo resne finančne posledice, ali če obstajajo pomanjkljivosti v delovanju sistema upravljanja in nadzora za razvoj podeželja, zadevna država članica na zahtevo Komisije predloži dodatne podatke v roku, ki je glede na resnost problema določen v navedeni zahtevi. Takšni dodatni podatki se predložijo prek varovanega sistema za izmenjavo podatkov iz drugega odstavka člena 15 te uredbe.
      Plačilni rok iz člena 26(5) Uredbe (ES) št. 1290/2005 se lahko prekine za celoto ali del zneska, na katerega se nanaša zahtevek za plačilo, in sicer od datuma pošiljanja zahtevka za podatke do prejetja zahtevanih podatkov, vendar najpozneje do predložitve izjave o izdatkih za naslednje obdobje.
      Če zadevna država članica na zahtevo po dodatnih podatkih ne odgovori v roku, določenem v navedeni zahtevi, ali če je odgovor ocenjen kot nezadosten ali kaže na to, da pravila, ki se uporabljajo, niso bila upoštevana ali da so bili skladi Unije uporabljeni nepravilno, lahko Komisija začasno prekine ali zmanjša plačila v skladu s členom 27(3) Uredbe (ES) št. 1290/2005.“
   
   Člen 2
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 30. aprila 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 209, 11.8.2005, str. 1.
   
      (2)  UL L 171, 23.6.2006, str. 1.
   
      (3)  UL L 298, 26.10.2012, str. 1.